Lene Espersen (KF), 2002-05-31:
Denne her debat skulle have handlet om Dansk Folkepartis forslag om at indføre 130 km/t. på motorvejene.
Men jeg må sige, at fru Margrete Aukens ordførerindlæg efter min opfattelse var fuldkommen utilstedeligt. Fru Margrete Auken sagde - jeg er ikke sikker på, det er citeret helt ordret, men meningen var god nok - at der er ingen i Justitsministeriet, der overhovedet har forstand på den sag.
Det var nogenlunde ordvalget.
Et sådant angreb på embedsmændenes faglighed synes jeg simpelt hen er uanstændigt.
Det er en besynderlig opfattelse af, hvordan etaten arbejder.
Jeg synes, det er en grov nedvurdering af de mennesker, der sidder og arbejder med lovudkastet, når man siger, at de ikke har forstand på det, de sidder og arbejder med.
Det er min opfattelse, at de mennesker, der arbejder - ikke kun i Justitsministeriet, men også i de øvrige ministerier - er meget, meget, meget dygtige og har et højt fagligt niveau, og deres evner skal ikke beklikkes her i Folketingssalen.
Hvis vi skal tage hele diskussionen om antallet af dræbte først, er problemet, at hvis man laver teoretiske beregninger, burde x antal procents forhøjelse af hastigheden give x antal flere dræbte.
Sagen er bare den, at hvis man kigger på Vejdirektoratets statistik, de faktiske tal, viser de et andet billede, og derfor synes jeg, fru Margrete Auken var meget hurtig med at affærdige Dansk Folkepartis ordfører. Hvis man ser på statistikken, er det sortsyn og den entydige sammenhæng, som nogle forsøger at bringe ind i denne sag, for det er rent faktisk ikke rigtigt.
Vejdirektoratets statistik fortæller bl.a., at hvis man f.eks. ser på antallet af personskader på det danske motorvejsnet pr. millioner kørte vognkilometer i perioden fra 1991 til 2000, ser man det meget besynderlige billede, at der faktisk er sket et fald i antallet af dræbte, på trods af at gennemsnitshastigheden er steget.
Hvis man ser på antallet af dræbte og personskader på de danske veje pr. millioner kørte vognkilometer fra 1992 til 2000, giver det et andet billede
end det, éns logik tilsiger
Faktisk er det sådan, at i 2000 var der 28 dræbte på motorvejene, på trods af at gennemsnitshastigheden var 119 km/t., hvilket står i skarp kontrast til f.eks. 1995, hvor der var 34 dræbte, og hvor gennemsnitshastigheden var 114 km/t.
Nu skal det jo ikke foranledige nogen mennesker til at tro, at hvis man sætter hastigheden op, bliver der færre dræbte.
Jeg siger det bare for at understrege, at man skal altså have en meget forsigtig omgang med begreberne statistik og antydninger om, hvordan man teoretisk beregner tingene. Så til det spørgsmål, der er rejst om regeringens lovudkast.
Det er vi ved at lægge sidste hånd på, og så bliver det sendt i høring, men jeg kan bekræfte over for Dansk Folkeparti
, at det, der står i regeringsgrundlaget, også er det, som regeringen har tænkt sig at gennemføre.
Vi har tænkt os med tiden at indføre 130 km/t. som generel hastighedsgrænse på de danske motorveje med de forbehold, der naturligvis er.
Der er jo steder tæt på byerne og andre steder, hvor trafikforholdene ikke er til det, og så må man begrænse hastigheden.
Men i første omgang er det vores konklusion, at fordi vi sætter trafiksikkerheden lige så højt som hensynet til at hæve hastigheden, er det kun forsvarligt at hæve hastigheden til 130 km/t. på en lille del af motorvejsstrækningerne, som regeringens lovudkast vel i princippet handler om.
Ellers vil vi generelt øge hastigheden til 120 km/t., som Vejdirektoratet finder forsvarligt, og så er det meningen, at vi gradvist hæver hastigheden til 130 km/t., når investeringerne er gennemført.
Jeg forstod det sådan, at Dansk Folkeparti mener, at det ikke kun er på de få motorvejsstrækninger, som efter Vejdirektoratets mening og analyser er gode nok, det er forsvarligt at køre 130 km/t.
Men når regeringens lovforslag er færdigbehandlet, glæder jeg mig meget til at høre, hvor det er, Dansk Folkeparti mener, at man uden overhovedet at investere én eneste krone, omkostningsfrit kan hæve hastigheden til 130 km/t. Vi har været ganske grundige i vores arbejde, og planen er, at Vejdirektoratet går i gang med en undersøgelse af samtlige strækninger med henblik på, at vi får et samlet overblik over, hvilke investeringer der skal til, for at det trafiksikkerhedsmæssigt er fuldt ud forsvarligt at hæve hastigheden til 130 km/t. Det er naturligvis regeringens hensigt at fremsætte et lovforslag i næste folketingssamling, og jeg skal sørge for, at der snarest muligt tilgår Folketinget eksemplarer af lovudkastet, der som sagt bliver sendt i høring.